Karácsony Gergely miután megnyerte a főpolgármester-választást azt mondta, hogy leállítja a kormánynak kedves Liget-projektet és stadion stopot is hirdet. Így többek között nem épülne meg a Csepel-szigetre tervezett Nemzeti Atlétikai Központ sem, ami a 2023-as, budapesti atlétikai világbajnokság központi helyszíne lenne. Orbán Viktor miniszterelnök ezután azt nyilatkozta, hogy, „ha nem akarják, nem lesz se Liget-projekt, se kézilabda-Eb-döntő a vele járó csarnoképítéssel, se 2023-as atlétikai világbajnokság”. Az ügyben még Baji Balázs is megszólalt, a világbajnoki bronzérmes és Európa-bajnoki ezüstérmes magyar gátfutó sajnálná, ha nem rendeznénk meg az eseményt.

A főpolgármester most pontosított. Az RTL Klub Híradója idézte Karácsony Gergelyt, aki azt mondta, szerinte nincs szükség a stadionra, de megépülhet, ha más, szerinte fontosabb – például egészségügyi – fejlesztések is megvalósulnak Budapesten.

A főpolgármesternek hamarosan egyértelműen állást kell foglalnia, Gulyás Gergely miniszterelnökséget vezető miniszter azt mondta, november 15-ig dönteni kell az atlétikai stadionról, ahogy az adott dátumig várja Karácsony válaszát a Liget-projekttel és a Népligetbe tervezett kézilabdacsarnokkal kapcsolatban is.